**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Πολιτικής Αεροπορίας (Εθνικό Πρόγραμμα Διευκολύνσεων Πολιτικής Αεροπορίας) Κανονισμοί του 2021»**

**Παρόντες:**

 Μαρίνος Μουσιούττας, πρόεδρος Χρίστος Ορφανίδης

 Κώστας Κώστα Ηλίας Μυριάνθους

 Φωτεινή Τσιρίδου Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 9 Μαΐου και στις 9 και 30 Ιουνίου 2022. Στο πλαίσιο της εξέτασης των υπό αναφορά κανονισμών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Πολιτικής Αεροπορίας και του Τμήματος Ταχυδρομικών Υπηρεσιών του Υπουργείου Μεταφορών, Επικοινωνιών και Έργων, του Υπουργείου Εξωτερικών, του Τμήματος Τελωνείων του Υπουργείου Οικονομικών, του Τμήματος Αρχείου Πληθυσμού και Μετανάστευσης του Υπουργείου Εσωτερικών, του Τμήματος Γεωργίας και των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος, του Υπουργείου Υγείας, του Υφυπουργείου Τουρισμού, της Νομικής Υπηρεσίας της Δημοκρατίας, της Διεύθυνσης Ασφάλειας Αεροδρομίων και της Υπηρεσίας Αλλοδαπών και Μετανάστευσης της Αστυνομίας Κύπρου, της Πυροσβεστικής Υπηρεσίας Κύπρου και της διαχειρίστριας εταιρείας των αερολιμένων Λάρνακας-Πάφου «Hermes Airports Ltd».

Σημειώνεται ότι στο στάδιο της εξέτασης των κανονισμών παρευρέθηκαν επίσης τα μέλη της επιτροπής κ. Δημήτρης Δημητρίου, Πρόδρομος Αλαμπρίτης, Γιαννάκης Γαβριήλ, Βαλεντίνος Φακοντής και Χρύσανθος Σαββίδης.

 Σκοπός των προτεινόμενων κανονισμών, οι οποίοι εκδίδονται δυνάμει του άρθρου 259 του περί Πολιτικής Αεροπορίας Νόμου, είναι η ίδρυση Εθνικής Επιτροπής Διευκολύνσεων και ο καθορισμός του πλαισίου εντός του οποίου η εν λόγω επιτροπή θα αναλάβει την εκπόνηση, εφαρμογή και διαχείριση του Εθνικού Προγράμματος Διευκολύνσεων Πολιτικής Αεροπορίας, κατ’ εφαρμογή των προνοιών του Παραρτήματος 9 της Σύμβασης Διεθνούς Πολιτικής Αεροπορίας του 1944, η οποία κυρώθηκε από τη Δημοκρατία δυνάμει των διατάξεων του περί της Σύμβασης Διεθνούς Πολιτικής Αεροπορίας του 1944 και Δεκατριών Πρωτοκόλλων αυτής (Κυρωτικού) και περί Συναφών Θεμάτων Νόμου.

 Στο πλαίσιο της εξέτασης των υπό αναφορά κανονισμών η εκπρόσωπος του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων ανέφερε ότι με την πανδημία COVID-19 προέκυψε η ανάγκη καλύτερου συντονισμού των εμπλεκόμενων κυβερνητικών υπηρεσιών και ιδιωτικών φορέων που δραστηριοποιούνται στους αερολιμένες της Δημοκρατίας μέσω της ίδρυσης της προαναφερθείσας επιτροπής και της εκπόνησης από την ίδια του Εθνικού Προγράμματος Διευκολύνσεων Πολιτικής Αεροπορίας, παρότι, όπως η ίδια δήλωσε, οι υφιστάμενες πρακτικές στους αερολιμένες της Δημοκρατίας βρίσκονται ήδη σε συμμόρφωση με τα προβλεπόμενα στο ως άνω αναφερόμενο Παράρτημα 9.

 Στο στάδιο της συζήτησης των υπό αναφορά κανονισμών τα μέλη της επιτροπής ζήτησαν πρόσθετα στοιχεία και επεξηγήσεις επί ορισμένων προνοιών τους αναφορικά με τη σύσταση και τις αρμοδιότητες της Εθνικής Επιτροπής Διευκολύνσεων.

 Οι εκπρόσωποι του Τμήματος Πολιτικής Αεροπορίας και της Νομικής Υπηρεσίας της Δημοκρατίας, στη βάση της συζήτησης που διεξήχθη, εισηγήθηκαν την αναδιατύπωση των σχετικών προνοιών για τις οποίες ζητήθηκαν διευκρινίσεις από την επιτροπή, ώστε να διασαφηνιστούν περαιτέρω τα προβλεπόμενα σε αυτές.

 Η Κοινοβουλευτική Eπιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, υιοθέτησε την προτεινόμενη από το Τμήμα Πολιτικής Αεροπορίας αναδιατύπωση ορισμένων προνοιών των κανονισμών και, αφού επέφερε στους κανονισμούς όλες τις αναγκαίες νομοτεχνικές διορθώσεις, κατέληξε στις ακόλουθες θέσεις:

1. Ο πρόεδρος της επιτροπής βουλευτής της Δημοκρατικής Παράταξης-Συνεργασία Δημοκρατικών Δυνάμεων και τα μέλη της βουλευτές των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Κινήματος Σοσιαλδημοκρατών ΕΔΕΚ υιοθετούν τους σκοπούς και τις επιδιώξεις των κανονισμών και εισηγούνται στη Βουλή την έγκρισή τους.

2. Το μέλος της επιτροπής βουλευτής του Κινήματος Οικολόγων-Συνεργασία Πολιτών επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

12 Ιουλίου 2022

Αρ. Φακ.: 23.03.058.055-2021

ΑΔ/NX,PΠ/ΘΧ